Victor Pițurcă și Anghel Iordănescu, doi dintre cei mai „duri” antrenori pe care i-a avut fotbalul românesc, au și o „față umană”, pe care a scos-o la iveală Dumitru Dragomir, fostul președinte al LPF, în direct la emisiunea MAX PROFEȚIILE LUI MITICĂ.
FCSB a câștigat titlul în SuperLiga cu 3 etape înainte de finalul campionatului, la o distanță uriașă față de a doua clasată, iar Dumitru Dragomir e de părere că marele merit este al patronului Gigi Becali, care a știut să impună o disciplină de fier la echipă.
„Numai cu dictatură faci treabă. Ca să ne înțelegem de la început. Dar o dictatură luminată… De exemplu, cu o glumă, cum făceau Cornel Dinu sau Ienei, cu o mângâiere pe frunte cum făcea Mircea Lucescu…”, a spus Dumitru Dragomir la MAX PROFEȚIILE LUI MITICĂ, emisiune transmisă LIVE numai pe FANATIK.RO în fiecare luni, de la 13:30.
Totuși, fostul președinte al LPF e de părere că și dictatura trebuie să nu fie totală și i-a dat exemplu pe Victor Pițurcă și Anghel Iordănescu, despre care știe toată lumea cât de morocănoși erau pe vremea când antrenau. Însă dezvăluirile „Oracolului” îi pun acum într-o cu totul altă lumină.
Acesta susține că ambii foști mari antrenori, care au obținut peformanțe notabile atât la echipa națională, cât și la Steaua, au știut să se facă plăcuți de jucători, chiar dacă în anumite momente erau extrem de duri.
„Fii atent aici… Cât erau ei de închiși, și Pițurcă sau Puiu Iordănescu făceau glume… Cât sunt de introvertiți… Să mă ierte, și Pițurcă și Iordănescu sunt doi nesuferiți ca antrenori, dar aveau bancurile și glumele la ei.. Dar mari antrenori, băi frate… Cum să-l suferi când te biciuiește în permanență?”, e dezvăluirea de culise făcută de Dumitru Dragomir.
„Pițurcă e glumeț? Nu-mi spuneți că face și bancuri…”, întreabă mirat Horia Ivanovici, moderatorul MAX PROFEȚIILE LUI MITICĂ, emisiune disponibilă și în premieră pe canalul de YouTube Fanatik și pe pagina de Facebook Horia Ivanovici în fiecare miercuri, de la ora 10:30.
„Nu-l cunoașteți. Vai mama mea, dacă nu leșini de râs cu Pițurcă… Cu el, cu Nețoiu și cu Borcea nu-ți mai trebuie nimic. Doamne, la ce paranghelii am fost cu Pițurcă… Tu n-auzi că nu-ți mai trebuie nimic?
Pițurcă este un tip extraordinar de inteligent, ca să știți… Și se pretează la toate «prostiile» posibile. Pițurcă a fost jucător de jocuri de noroc, nu poate să fie un tâmpit”, a încheiat Dumitru Dragomir.